## Uredba o načinu i uvjetima podmirivanja obveza po kreditima međunarodnih financijskih organizacija odobrenim korisnicima iz Republike Hrvatske

### NN 86/1992 (12.12.1992.), Uredba o načinu i uvjetima podmirivanja obveza po kreditima međunarodnih financijskih organizacija odobrenim korisnicima iz Republike Hrvatske

# VLADA REPUBLIKE HRVATSKE

Na temelju članka 1. Zakona o ovlasti Vlade Republike Hrvatske da donosi
uredbe kojima se određuju pojedina pitanja iz djelokruga Sabora Republike
Hrvatske ("Narodne novine", br. 74/92) Vlada Republike Hrvatske
na sjednici održanoj 10. prosinca 1992. godine donijela je

## UREDBU

### o načinu i uvjetima podmirivanja obveza po kreditima međunarodnih financijskih organizacija odobrenim korisnicima iz Republike Hrvatske

Članak 1.

Ovom uredbom utvrđuju se način i uvjeti podmirivanja obveza koje proistječu
iz kredita međunarodnih financijskih organizacija odobrenih korisnicima
- poduzećima i drugim pravnim osobama sa sjedištem u Republici Hrvatskoj
za čije je otplate Republika Hrvatska preuzela obveze na temelju ranije
danih garancija i supergarancija bivše SFRJ.

Članak 2.

Korisnici kredita iz članka 1. ove uredbe obvezni su pravovremeno, u
roku dospijeća, podmirivati obveze koje proistječu iz ugovora o kreditima,
i to uplatom protuvrijednosti dospjelih obveza u hrvatskim dinarima kod
banaka ovlaštenih za poslove s inozemstvom sa sjedištem u Republici Hrvatskoj.

Članak 3.

Ako korisnik kredita ne uplati ovlaštenoj banci protuvrijednost dospjele
obveze u hrvatskim dinarima u roku dospijeća, banka je obvezna podmiriti
tu obvezu iz deviznih sredstava kojima raspolaže ako je garant ili dužnik
prema inozemstvu po osnovi kredita iz članka 1. ove uredbe.

Ovlaštena banka koja podmiri obvezu u smislu stavka 1. ovoga članka
naplatit će od korisnika kredita svoje potraživanje na temelju ugovora
zaključenog s tim korisnikom.

Ako ovlaštena banka, koja je garant ili dužnik, na dan dospijeća devizne
obveze ne raspolaže devizama potrebnim za plaćanje, može od Ministarstva
financija zatražiti da joj nedostatne devize osigura Narodna banka Hrvatske.

Narodna banka Hrvatske prodat će nedostatne devize ovlaštenoj banci
na temelju naloga Ministarstva financija, ali najviše do svote dospjele
devizne obveze, nakon primitka protuvrijednosti deviza u hrvatskim dinarima.

Devize kupljene u skladu s odredbom iz stavka 3. ovoga članka ovlaštena
banka obvezna je Narodnoj banci Hrvatske prodati iz tekućeg priljeva odmah,
a najkasnije u roku 30 dana od dana kada ih je kupila.

Članak 4.

Ovlaštena banka koja nije garant ni dužnik po osnovi kredita iz članka
1. ove uredbe, ali je garant prema Republici Hrvatskoj, obvezna je korisniku
kredita prodati devize u svoti dospjele obveze, nakon primitka protuvrijednosti
dospjele obveze u hrvatskim dinarima.

Ako ovlaštena banka iz stavka 1. ovoga članka na dan dospijeća devizne
obveze ne raspolaže devizama za plaćenje, ona može zatražiti od Ministarstva
financija da joj nedostatne devize osigura Narodna banka Hrvatske.

Narodna banka Hrvatske prodat će nedostatne devize ovlaštenoj banci
na temelju naloga Ministarstva financija, ali najviše do svote dospjele
devizne obveze, nakon primitka protuvrijednosti deviza u hrvatskim dinarima.

Devize kupljene u skladu s odredbom iz stavka 2. ovog članka ovlaštena
banka obvezna je Narodnoj banci Hrvatske prodati iz tekućeg priljeva odmah,
a najkasnije u roku 30 dana od dana kada ih je kupila.

Članak 5.

Kada korisnik kredita otplaćuje kredit iz članka 1. ove uredbe na način
propisan u članku 2. ove uredbe putem ovlaštene banke koja nije po osnovi
toga kredita garant ili dužnik prema inozemstvu ni garant prema Republici
Hrvatskoj, tada je toj banci (putem koje se obavlja plaćanje u inozemstvo)
obvezna prodati devize u svoti dospjele obveze ona banka koja jest garant
ili dužnik prema inozemstvu ili prema Republici Hrvatskoj.

Ako ni jedna banka iz Republike Hrvatske nije garant ili dužnik prema
inozemstvu ili prema Republici Hrvatskoj i(ili) ako ovlaštena banka garant
ili dužnik prema inozemstvu ili prema Republici Hrvatskoj na dan dospijeća
devizne obveze ne raspolaže devizama za plaćanje, ovlaštena banka putem
koje se obavlja plačanje u inozemstvo može zatražiti od Ministarstva financija
da joj devize osigura Narodna banka Hrvatske.

Narodna banka Hrvatske, na temelju naloga Ministarstva financija, prodat
će devize ovlaštenoj banci putem koje se obavlja plaćanje u inozemstvu,
ali najviše do svote dospjele obveze, nakon primitka protuvrijednosti deviza
u hrvatskim dinarima.

Ako je u skladu s odredbama stavka 2. ovoga članka devize kupila ovlaštena
banka garant ili dužnik prema međunarodnim financijskim organizacijama
ili prema Republici Hrvatskoj zato što na dan dospijeća nije raspolagala
potrebnim devizama, onda je ona obvezna svotu kupljenih deviza prodati
Narodnoj banci Hrvatske iz tekućeg deviznog priljeva odmah, a najkasnije
u roku 30 dana od dana kada ih je kupila.

Članak 6.

Ako se od Ministarstva financija, na osnovi preuzete obveze Republike
Hrvatske za otplatu kredita iz članka 1. ove uredbe, bude zahtijevalo da
osigura ovlaštenoj banci ili poduzeću ili drugoj pravnoj osobiti protuvrijednost
dospjele obveze u hrvatskim dinarima, Ministarstvo financija svoja će potraživanja
utvrditi na temelju ugovora ili putem naloga ovlaštenoj organizaciji za
platni promet da blokira račune dužnika.

Članak 7.

Novčanom kaznom od 40.000 do 450.000 hrvatskih dinara kaznit će se za
privredni prijestup poduzeće ili druga pravna osoba ako ne uplati protuvrijednost
dospjele obveze u hrvatskim dinarima u skladu s odredbom iz članka 2. ove
uredbe.

Za privredni prijestup iz stavka 1. ovog članka kaznit će se i odgovorna
osoba u poduzeću ili drugoj pravnoj osobi novčanom kaznom u svoti od 5.000
do 25.000 hrvatskih dinara.

Članak 8.

Ako ovlaštena banka ne podmiri dospjelu obvezu, prema odredbi iz stavka
1. članka 3. ove uredbe, ili ako ne proda devize korisniku kredita u skladu
s odredbom iz stavka 1. članka 4. ove uredbe, ili ako ne proda devize Narodnoj
banci Hrvatske, prema odredbama iz stavka 4. članka 3., stavka 3. članka
4. i stavka 4. članka 5. ove uredbe, smatrat će se nelikvidnom i Narodna
banka Hrvatske će protiv te banke poduzeti mjere predviđene Zakonom o Narodnoj
banci Hrvatske ("Narodne novine", br. 74/92).

Članak 9.

Stupanjem na snagu ove uredbe u Republici Hrvatskoj prestaje vrijediti
Zakon o načinu i uvjetima izvršavanja obveza po kreditima međunarodnih
financijskih organizacija za koje je federacija dala garanciju ili supergaranciju
i kreditima iz međudržavnih sporazuma ("Službeni list", br. 43/86),
koji je preuzet odredbom članka 1. točke 11. Zakona o preuzimanju saveznih
zakona iz oblasti financija koji se u Republici Hrvatskoj primjenjuju kao
republički zakoni ("Narodne novine", br. 53/91).

Članak 10.

Ova uredba stupa na snagu danom objave u "Narodnim novinama".

Klasa: 306-01/92-01/07

Urbroj : 5030105-92-3

Zagreb, 10. prosinca 1992.

Predsjednik

**Hrvoje Šarinić, v. r.**

Uredba, NN 86/1992-2221
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)